Ερρίκος Ζ΄ της Αγγλίας

Ο Ερρίκος Ζ΄ (Henry VII, 28 Ιανουαρίου 1457 - 21 Απριλίου 1509) ήταν βασιλιάς της Αγγλίας, από την κατάληψη του θρόνου στις 22 Αυγούστου 1485 έως το θάνατό του. Ήταν ο πρώτος μονάρχης του Οίκου των Τυδώρ, και επίσης ήταν λόρδος της Ιρλανδίας (1485-1509). Μοναδικός γιος του Έντμοντ, 1ου Κόμη του Ρίτσμοντ, και της Μαργαρίτας Μπωφόρ, τρισεγγονής του Εδουάρδου Γ΄ της Αγγλίας μέσω του δεύτερου γιου του, Ιωάννη της Γάνδης, ιδρυτή του Οίκου του Λάνκαστερ. Εκμεταλλεύτηκε τον εσωτερικό εμφύλιο πόλεμο που ξέσπασε στον Οίκο της Υόρκης, όταν ο βασιλιάς Εδουάρδος Ε΄ ανατράπηκε από τον θείο του Ριχάρδο Γ΄, παίρνοντας σύζυγό του την Ελισάβετ της Υόρκης, αδελφή του ανατραπέντος Εδουάρδου Ε΄. Στις 22 Αυγούστου 1485 ο Ερρίκος και οι δυνάμεις του Οίκου του Λάνκαστερ νίκησαν τον Ριχάρδο Γ΄ και τις δυνάμεις του Οίκου της Υόρκης στη Μάχη του Μπόσγουορθ. Ο θάνατος του Ριχάρδου Γ΄ έθεσε τέρμα στον Πόλεμο των Ρόδων μεταξύ των δύο αριστοκρατικών οίκων. Ο Ερρίκος Ζ΄ ήταν ο πρώτος ισχυρός βασιλιάς μετά τον εμφύλιο πόλεμο και οδήγησε ξανά την Αγγλία σε μεγάλη ευημερία. 

Η πολιτική του
Ο Ερρίκος Ζ΄ ήταν προσεκτικός στα οικονομικά θέματα και αποκατέστησε το προηγουμένως χρεοκοπημένο βασιλικό θησαυροφυλάκιο, εισάγοντας εξαιρετικά αποτελεσματικούς μηχανισμούς φορολόγησης. Σε αυτό είχε την υποστήριξη του καγκελαρίου του, Αρχιεπισκόπου του Κάντερμπρυ Τζον Μόρτον, ο οποίος εισήγαγε νόμο που διασφάλισε ότι οι ευγενείς πλήρωναν αυξημένους φόρους. Η βασιλική διακυβέρνηση επίσης μεταρρυθμίστηκε με την εισαγωγή του Βασιλικού Συμβουλίου, το οποίο ασκούσε έλεγχο στους ευγενείς. 

Η πολιτική του Ερρίκου Ζ΄ ήταν τόσο η επιδίωξη διατήρησης της ειρήνης όσο και η δημιουργία οικονομικής ευημερίας. Δεν ήταν στρατιωτικός και δεν είχε κανένα ενδιαφέρον να ανακτήσει τις γαλλικές περιοχές που χάθηκαν κατά τη βασιλεία των προκατόχων του. Έτσι υπέγραψε συνθήκη με τη Γαλλία η οποία άμεσα και έμμεσα έφερε χρήματα στα ταμεία της Αγγλίας και διασφάλισε ότι οι Γάλλοι δεν θα υποστήριζαν άλλους διεκδικητές του αγγλικού θρόνου. 

Η προστασία της Γαλλίας
Ο Ερρίκος είχε την οικονομική υποστήριξη και προστασία του γαλλικού θρόνου και των υποτελών αυτού στο μεγαλύτερο μέρος της πορείας του πριν ανεβεί στον αγγλικό θρόνο. Για να ενισχύσει τη θέση του όμως χορήγησε την κατασκευή πλοίων, ενισχύοντας έτσι το ναυτικό του και βελτιώνοντας τις ευκαιρίες για εμπόριο. Μέχρι το θάνατό του είχε συγκεντρώσει προσωπική περιουσία ενάμιση εκατομμυρίου λιρών.

 Οικογένεια 
Με τη σύζυγό του Ελισάβετ της Υόρκης είχαν τέκνα:
 Αρθούρος (1486 - 1502), Πρίγκηπας της Ουαλίας αρραβωνιάστηκε την Αικατερίνη της Αραγονίας, μετέπειτα σύζυγο του αδελφού του Ερρίκου.
 Μαργαρίτα (1489 - 1541), παντρεύτηκε 1) τον Ιάκωβο Δ΄ της Σκωτίας, 2) τον Άρτσιμπαλντ Ντάγκλας, 6ο Κόμη του Άνγκους, και 3) τον Χένρυ Στιούαρτ, 1ο Λόρδο Μέθβεν.
 Ερρίκος Η΄ (1491 - 1547), Βασιλιάς της Αγγλίας & Ιρλανδίας, παντρεύτηκε έξι φορές. Απέκτησε μεταξύ άλλων:
 Μαρία Α΄ (1516 - 1558).
 Ελισάβετ Α΄ (1533 - 1603).
 Εδουάρδος ΣΤ΄ (1537 - 1553).
 Ελισάβετ (1492 - 1495).
 Μαρία (1496 - 1533), παντρεύτηκε 1) τον Λουδοβίκο ΙΒ΄ της Γαλλίας και 2) τον Τσαρλς Μπράντον, 1ο Δούκα του Σάφφοκ, με τον οποίον απέκτησαν μεταξύ άλλων:
 Φραγκίσκη Μπράντον (1517 - 1559), παντρεύτηκε τον Ερρίκο Γκρέυ, 1ο δούκα του Σάφολκ. Απέκτησαν μεταξύ άλλων:
 Τζέιν Γκρέυ (1537 - 1554), Βασίλισσα της Αγγλίας για 9 ημέρες.
 Εδμόνδος (1499 - 1500).
 Αικατερίνη (2 - 10 Φεβρουαρίου 1503).

 Πρόγονοι  

Κατηγορία:Βασιλείς της Αγγλίας
Κατηγορία:Οίκος των Τυδώρ
Κατηγορία:Πόλεμος των Ρόδων